b"\n_START_ARTICLE_\nFranc Rojec (kova\xc4\x8d)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Sovodnjah (sedaj ita. Savogna d'Isonzo) v  dru\xc5\xbeini kova\xc4\x8da Franca in gospodinje Marije Rojec rojene Makuc. Po kon\xc4\x8dani ljudski \xc5\xa1oli v rojstnem kraju se je v Gradcu izu\xc4\x8dil za kova\xc4\x8da. Ko je po o\xc4\x8detu prevzel kova\xc4\x8dijo je \xc5\xbee kmalu po kon\xc4\x8danem \xc5\xa1olanju za\xc4\x8del samostojno opravljati svoj poklic.  V Sovodenjski ob\xc5\xa1ini je v za\xc4\x8detku 20. stoletja \xc5\xbeivelo ve\xc4\x8d obrtnikov, trgovcev in kmetov. Zato so za svoje potrebe 10. novembra 1907 ustanovili Konsumno dru\xc5\xa1tvo, ki je imelo namen nuditi svojim \xc4\x8dlanom potrebno blago po ni\xc5\xbejih cenah. Uspeh dru\xc5\xa1tva je doma\xc4\x8dine spodbudil, da so sklenili ustanoviti tudi posojilnico, s katero bi pomagali nekaterim mo\xc4\x8dno zadol\xc5\xbeenim delavcem in kmetom. Tako je pri\xc5\xa1lo 1. aprila 1908 do ustanovitve Kme\xc4\x8dko-delavske hranilnice in posojilnice; Rojec, ki je bil med njenimi soustanovitelji, je bil na ustanovnem zboru  izvoljen za prvega predsednika. Kljub te\xc5\xbeavam je hranilnico in posojilnico uspe\xc5\xa1no vodil od ustanovitve do za\xc4\x8detka 1. svetovne vojne. Do za\xc4\x8detka vojne je bil aktiven tudi na drugih podro\xc4\x8djih: \xc4\x8dlan Vrtnarske zadruge (ustanovljene 9. avgusta 1908), nekaj let pod\xc5\xbeupan v Sovodnjah (1905-1907) in porotnik na sodi\xc5\xa1\xc4\x8du v Gorici (1913)."